Rundt 300 dommarar frå heile verda har smaka på 3021 ostar under World Cheese Awards, og blant alle dei var det «Kraftkar» som stakk av med sigeren. Nede i salen sat ein mållaus styreleiar i nordmørsbedrifta Tingvollost.

– Eg jubla og tørka tårer og stotra fram nokre rare ord på engelsk, fortel ein tydeleg rørt Gunnar Waagen til NRK onsdag kveld.

– Dette er stort!

Gunnar Waagen hadde aldri vore på arrangementet før, men i år reiste han til Spania for å kike og for å hente inspirasjon til NM i ost. At han plutseleg skulle verte intervjua av journalistar frå heile verda fordi «Kraftkar» vann heile verdsmeisterskapen var han ikkje førebudd på.

– Vi kjem frå vesle Møre og Romsdal og klarte å konkurrere ut alle andre. Det er totalt uverkeleg. Dette er stort!

Den spesielle blåmuggosten «Kraftkar» har teke Tingvollost til topps i World Cheese Awards. Foto: Tingvollost

Bedrifta byrja først å delta i ostekonkurransar i 2011, og det har vorte mange prisar på vegen. I kategorien blåmuggost har «Kraftkar» lenge vore av dei beste, men denne gongen vart alle kategorivinnarane sett opp mot kvarandre for å finne ut kva som er den beste osten av alle som vert laga i verda.

Og den som stod att til slutt var nettopp «Kraftkar» frå gardsmeieriet på Tingvoll, med 18 tilsette.

Særeigen blåmuggost

Då familiebedrifta Tingvollost blei ropt opp i San Sebastian i Spania onsdag kveld, sat meieribestyrar Egil Smith-Meyer heime i Tingvoll klar til å legge ungar. At «Kraftkar» skulle vinne hadde han aldri trudd.

– Eg trudde det var fullstendig uoppnåeleg! Her snakkar vi om alle dei store ostane som alle kjenner til. Det er surrealistisk at vi har vunne!

– Ein ser alltid opp til dei som er best i klassen. No står vi der plutseleg sjølv og har banka verdseliten ned i støvlane.

Familiebedrifta har alltid hatt lyst til å vise fram at ein også i Noreg kan lage ost av god kvalitet, og no ser heile verda til Tingvoll.

– «Kraftkar» er særeigen. I staden for å kopiere andre ostar, har vi klart å skape ein ny type blåmuggost.